ตุ๊กตาบาร์บี้ จะมีอายุครบ 50 ปีเต็มในวันที่ 9 มีนาคมนี้
ในวันจันทร์ที่ 9 มีนาคมตามเวลาในสหรัฐนั้น ตุ๊กตาบาร์บี้ ตุ๊กตาแสนสวยของเล่นยอดนิยมของบรรดาเด็กผู้หญิงทั่วโลก จะมีอายุครบ 50 ปีเต็ม
คุณทรงพจน์ สุภาผล ของวีโอเอภาคภาษาไทยจะถ่ายทอดเรื่องราวจากผู้สื่อข่าว Susan Logue เกี่ยวกับเรื่องตุ๊กตาบาร์บี้และผู้ที่อยู่เบื้องหลังความสำเร็จของตุ๊กตาที่มีชื่อเสียงโด่งดังที่สุดในโลกตัวนี้ ตุ๊กตาบาร์บี้เริ่มปรากฎตัวสู่สาธารณชนครั้งแรกในวันที่9 มีนาคม ปี 1959 ที่เทศกาลแสดงของเล่นในนครนิวยอร์คในวันนั้นลูกค้าผู้ชายที่เดินผ่านไปผ่านมา พากันพูดว่าคงไม่มีแม่คนไหนซื้อตุ๊กตาหน้าอกตั้งตัวนี้ ให้ลูกสาวของตัวเองเล่นแน่ๆ คุณ Robin Gerberผู้แต่งหนังสือเรื่อง Barbie and Ruth เรื่องราวของตุ๊กตาที่มีชื่อเสียงโด่งดังที่สุดในโลกและหญิงผู้สร้างบาร์บี้ เล่าว่าแทบไม่มียอดสั่งซื้อตุ๊กตาบาร์บี้เลยในวันเปิดตัวเมื่อ 50 ปีที่แล้วแต่เมื่อโฆษณาทางโทรทัศน์ชิ้นแรกของบาร์บี้เริ่มออกฉาย ทุกอย่างก็เปลี่ยนไป คุณ Gerberเล่าว่าโฆษณาชิ้นแรกนี้ทำให้ยอดขายตุ๊กตาบาร์บี้เพิ่มขึ้นสูงมาก บริษัท Mattelผู้ผลิตต้องใช้เวลาถึง 3 ปีกว่าจะสามารถผลิตตุ๊กตาได้ทันยอดสั่งซื้อ คุณ Ruth Handler ผู้คิดสร้างตุ๊กตาบาร์บี้เคยเล่าไว้ก่อนที่เธอจะเสียชีวิตด้วยโรคมะเร็งเมื่อ 7 ปีที่แล้วว่า เธอได้รับแรงบันดาลใจในการสร้างตุ๊กตาบาร์บี้จากตุ๊กตากระดาษสำหรับผู้ชายในเยอรมันนี คุณ Ruth ก่อตั้งบริษัทของเล่นMattel ร่วมกับสามีเมื่อปี 1945 เธอคอยดูแลกิจการส่วนใหญ่ทั้งทำหน้าที่พนักงานขายและการตลาดในขณะที่สามีของเธอเป็นคนคิดประดิษฐ์ของเล่นใหม่ๆ การสร้างตุ๊กตาบาร์บี้ซึ่งคนจำนวนมากในสมัยนั้นเห็นว่าเป็นตุ๊กตาที่ไม่เหมาะสมสำหรับเด็กทำให้ ส.ส อเมริกันผู้หนึ่งเสนอให้สั่งห้ามขายตุ๊กตาดังกล่าวโดยอ้างเหตุผลว่าหน้าตา และรูปร่างอันสวยงามของตุ๊กตาบาร์บี้อาจก่ออันตราย และความเสียหายต่อการพัฒนาด้านสติปัญญาและอารมณ์ของเด็กๆ ได้ ซึ่งคุณ Robin Gerberผู้แต่งหนังสือเรื่อง Barbie and Ruth คิดว่า คุณ Ruth ผู้สร้างบาร์บี้คงแทบจะกลั้นหัวเราะไม่อยู่เมื่อได้ยินเหตุผลที่ว่านี้ คุณ Gerber บอกว่ามีผู้หญิงจำนวนมากขึ้นเรื่อยๆที่เชื่อว่าตุ๊กตาบาร์บี้เป็นเสมือนตัวแทนสิ่งที่พวกเธออยากจะเป็น หรืออยากจะทำในชีวิตเรียกว่าเป็นการปฏิวัติความคิดของผู้หญิงในยุคนั้นก็ว่าได้เพราะเมื่อเด็กผู้หญิงเล่นตุ๊กตาบาร์บี้พวกเธอจะสมมติให้ตุ๊กตาทำหน้าที่หรืออาชีพต่างๆ ไม่ว่าจะเป็นนักบินอวกาศนักขับรถแข่ง หรืออะไรอีกมากมายเท่าที่จินตนาการจะฝันไปถึง ปัจจุบันตุ๊กตาบาร์บี้มีอาชีพต่างๆให้เลือกมากกว่า 100 อาชีพ มีสัญชาติต่างๆ ถึง 50สัญชาติ และมีขายในมากกว่า 150 ประเทศ แม้บาร์บี้จะเป็นความสำเร็จครั้งใหญ่ของคุณRuthHandler และบริษัท Mattel แต่ต่อมาตัวคุณ Ruth เองกลับต้องออกจากบริษัทที่ตัวเองก่อตั้งขึ้นหลังจากถูกศาลตัดสินว่าฉ้อโกงบริษัท ในขณะเดียวกันแพทย์ได้วินิจฉัยว่าเธอเป็นโรคมะเร็งทรวงอกและต้องเข้ารับการผ่าตัดเต้านมออกชีวิตคุณ Ruth ตกต่ำได้ไม่นานเธอก็สามารถกลับมายืนหยัดขึ้นใหม่ ด้วยการก่อตั้งบริษัทผลิตเต้านมปลอม สำหรับสตรีที่ผ่านการผ่าตัดเต้านมชื่อบริษัทNearly Me ซึ่งยังคงดำเนินกิจการอยู่จนถึงปัจจุบัน